OBH 8542/1997.
az állampolgári jogok országgyűlési biztosa általános helyettesének
jelentése
Előadó: Dr. Garamvári Miklós

A vizsgálat megindítása

A Panaszos beadványában az Adó-és Pénzügyi Ellenőrzési Hivatal eljárását sérelmezte.

Az ügyben a vizsgálatot 1998. január 29-én megindítottam. 

Az érintett alkotmányos jog  

Eljárásom során a következő alkotmányos jogot vizsgáltam az üggyel kapcsolatban:

1. A Magyar Köztársaság Alkotmányának (a továbbiakban: Alkotmány) 2. § (1) bekezdése szerint a Magyar Köztársaság független, demokratikus jogállam.

A vizsgálat megállapításai

A Panaszos által rendelkezésemre bocsátott dokumentumok alapján megállapítottam, hogy az APEH Dél-Budapesti Igazgatóságának Operatív Ellenőrzési Osztálya a Panaszost, 1997. január 29-én, nyugtaadási kötelezettség teljesítésének ellenőrzése során történt megállapításai alapján, a nyugtaadási kötelezettség elmulasztása miatt 50.000.- Ft mulasztási bírság megfizetésére kötelezte.

A Panaszos mulasztását elismerte de a határozat ellen fellebbezést nyújtott be, amelyet később kiegészített. Fellebbezésének kiegészítésében arra hivatkozik, hogy a mezőgazdasági termelők adózási feltételeit meghatározó egyes törvények módosításáról szóló, 1997. évi XVII. törvény szerint a virágok és dísznövények termesztése is mezőgazdasági őstermelői tevékenységként szerepel ezért Önt, mint mezőgazdasági tevékenységet végző különleges jogállású jogalanyt nem terheli az ÁFA. tv-ben kötelezően előírt nyugtaadási kötelezettség. 

A másodfokon eljárt adóhatóság 1997. június 18-án kelt határozatával az első fokú adóhatóság határozatát helybenhagyta.

Az általános forgalmi adóról szóló,	1992. évi LXXIV. törvény (a továbbiakban: ÁFA tv.) 4. §-ának (1) bekezdése szerint adóalany az a természetes személy, jogi személy, valamint jogi személyiség nélküli szervezet, aki (amely) saját neve alatt jogokat szerezhet, kötelezettségeket vállalhat, perelhet, és saját nevében gazdasági tevékenységet végez, tekintet nélkül annak céljára és eredményére.

A mezőgazdasági tevékenységet az ÁFA tv. 13. §-ának (1) bekezdésének 19. pontja definiálja. 

Mezőgazdasági tevékenység az ÁFA tv. 4. számú mellékletének I. részében felsorolt saját előállítású termékek értékesítése, feltéve, hogy azt az adóalany nem kereskedelmi tevékenységként végzi, ide nem értve az eseti jellegű értékesítést, ha az adóalanynak az abból származó, a tárgyév első napjától göngyölítetten számított bevétele nem éri el a 250 000 forintot.

Az ÁFA tv. fent hivatkozott 4. számú mellékletének I. része szerint a mezőgazdasági tevékenység keretében értékesíthető termékek köre az alábbiakra terjed ki::Gabonafélék és hüvelyesek (METJ 91–1)12; Ipari növények (METJ 91–2)12; Burgonya (METJ 91–3)12; Szálas-, lédús és tartósított takarmányok (METJ 91–4)12; Zöldségfélék (METJ 92–1)12; Gyümölcsök (METJ 92–2)12; kivéve: Déligyümölcsök (METJ 92–25); Szőlő (METJ 92–31, 32)12

Az ÁFA tv. 55. §-ának (2) bekezdése a mezőgazdasági tevékenységet folytató adóalany különleges jogállásáról szólva rögzíti, hogy a mezőgazdasági tevékenységet folytató adóalanyt e tevékenysége tekintetében nem terheli számlázási, adó-nyilvántartási, -megállapítási, -bevallási és -elszámolási kötelezettség.

Az általános nyugtaadási kötelezettséget rendezi az ÁFA tv. 70. §-a. A hatályos szabályozás szerint ha meghatározott esetben az adóalany egyszerűsített számlát nem bocsátott ki, köteles nyugtát kibocsátani. Nem kell nyugtát kibocsátani:
a) a szerencsejáték-szolgáltatás (SZJ 1951) nyújtása esetén;
b) újság és folyóirat árusítása esetén.

A nyugtára a számviteli törvénynek a számviteli bizonylatra vonatkozó rendelkezéseit kell alkalmazni.

A személyi jövedelemadóról szóló, 1995. évi CXVII. törvény 3. §-ának 18.pontja szerint mezőgazdasági őstermelő: az a 16. életévét betöltött, nem egyéni vállalkozó magánszemély, aki a saját gazdaságában a 6. számú mellékletben felsorolt termékek előállítására irányuló tevékenységet folytat és ennek igazolására őstermelői igazolvánnyal rendelkezik. 

A mezőgazdasági őstermelőt azonban kizárólag e tevékenysége(i)nek bevétele (jövedelme) tekintetében kell mezőgazdasági őstermelőnek tekinteni, vagyis más törvények őt kötelező előírásai alól e minősége nem mentesíti   

Tekintettel arra, hogy az Önnél folytatott  ellenőrzés az ÁFA tv-ben kötelezően előírt nyugtaadási kötelezettség ellenőrzésére terjedt ki, és Ön e kötelezettségének az ellenőrzés megállapításai szerint nem tett eleget annak ellenére, hogy az ÁFA tv. által meghatározott kedvezményezetti körbe nem tartozik, álláspontom szerint az adóhatóság eljárása és határozata megfelelt a vonatkozó anyagi-és eljárásjogi szabályoknak.	

Az állampolgári jogok  országgyűlési biztosáról szóló 1993. évi LIX. törvény (a továbbiakban: Obtv.) 16. § (1) bekezdése szerint az országgyűlési biztoshoz bárki fordulhat, ha megítélése szerint valamely hatóság illetve közszolgáltatást végző szerv eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva.

Mindezek alapján a panasz vizsgálata során megállapítottam, hogy az országgyűlési biztos fellépését igénylő alkotmányos jogsértés nem történt..

Budapest, 1998.

								Dr. Polt Péter